คาดปีใหม่เงินสะพัด1.7แสนล้าน
ธปท.คาดเทศกาลปีใหม่เงินสะพัด 1.7 แสนล้านบาท เตรียมธนบัตรสำรองการใช้จ่ายไว้ให้ธนาคารพาณิชย์กระจายถึงมือประชาชนทั่วประเทศถึง 4.3แสนล้านบาท
30 ธ.ค. 2553

ธปท.คาดเทศกาลปีใหม่เงินสะพัด 1.7 แสนล้านบาท เตรียมธนบัตรสำรองการใช้จ่ายไว้ให้ธนาคารพาณิชย์กระจายถึงมือประชาชนทั่วประเทศถึง 4.3แสนล้านบาท 
นางจิตติมา  ดุริยะประพันธ์ ผู้ช่วยผู้ว่าการ สายอกบัตรธนาคาร ธนาคารแห่งประเทศไทย(ธปท.) เปิดเผยว่า ในช่วงเดือนธ.ค.นี้ คาดว่าความต้องการธนบัตรน่าจะเพิ่มสูงขึ้นกว่าปกติ เนื่องจากประชาชนมีความต้องการใช้ธนบัตรมากขึ้น ในช่วงฉลองเทศกาลส่งท้ายปีเก่าต้อนรับปีใหม่ที่มีวันหยุดต่อเนื่องหลายวันที่ประชาชนมักจะเดินทางท่องเที่ยวและจับจ่ายใช้สอยเพิ่มขึ้น ธปท.คาดว่าช่วงนี้ความต้องการในการเบิกจ่ายธนบัตรน่าจะมีมูลค่าประมาณ 172,500 ล้านบาท เพิ่มขึ้นจากระยะเดียวกันปีก่อน 6% 
"จากคาดการณ์ว่าความต้องการใช้ธนบัตรจะเพิ่มขึ้นกว่าเกณฑ์ปกติ ธปท.จึงได้เตรียมสำรองธนบัตรชนิดราคาต่างๆไว้รองรับความต้องการเบิกจ่ายของธนาคารพาณิชย์ ที่จะกระจายให้ประชาชนไว้มูลค่า 431,925 ล้านบาท เชื่อว่าจะเพียงพอต่อความต้องการเบิกจ่าย"นางจิตติมากล่าว 
นางจิตติมา เปิดเผยว่า ในช่วงเทศกาลซึ่งมีการจับจ่ายใช้สอยเงินจำนวนมาก ทำให้กลุ่มมิจฉาชีพฉวยโอกาสนี้นำธนบัตรปลอมเข้ามาใช้จ่ายในระบบ ธปท.จึงขอเตือนให้ประชาชนพ่อค้าแม่ค้า เพิ่มความระมัดระวังในการรับธนบัตรจากการจับจ่ายซื้อสินค้า ของขวัญ และการท่องเที่ยวตามสถานที่ต่างๆ ฯลฯ ให้มากขึ้นกว่าปกติ เพื่อลดความเสียหายที่อาจจะเกิดขึ้นกับประชาชนในช่วงเทศกาลเช่นนี้ด้วย 
ทั้งนี้ ในแง่ฐานเงินหรือปริมาณเงินหมุนเวียนในมือประชาชนและเงินฝากในสถาบันการเงินล่าสุด ณ 17ธ.ค. อยู่ที่ระดับ 1.095  ล้านล้านบาท เพิ่มขึ้น 3.56 หมื่นล้านบาท โดยปริมาณเงินที่เพิ่มขึ้นเป็นไปตามการฟื้นตัวทางเศรษฐกิจที่ปรับดีขึ้น และความต้องการใช้จ่ายที่เพิ่มขึ้นในช่วงเทศกาลวันหยุด รวมถึงความต้องการถือเงินสดมีมากขึ้นตามราคาสินค้าและบริการที่เพิ่มขึ้น